Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 2 Pv 35/13/2202	Galanta, 3.12.2013
EEČ : 2-17-386-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
si od októbra 2012 (vrátane) do 10. 04. 2013, v mieste trvalého bydliska a všade tam, kde sa zdržiaval, riadne neplnil, čo aj z nedbanlivosti svoju zákonnú povinnosť vyživovať svoje deti - XXXXX, nar. XXXXX a syna XXXXX, nar. XXXXX, ktorá povinnosť mu vyplývala zo zákona o rodine ako aj z rozsudku Okresného súdu Šaľa sp. zn. 5C 10/03 zo dňa 14. 04. 2003, právoplatného dňa 22. 05. 2003, ktorým bol zaviazaný prispievať na výživu dcéry sumou vo výške 1.600,- Sk (53,11 Eur) mesačne a na výživu syna sumou vo výške 1.700,- Sk (56,43 Eur) mesačne, vždy do 15-teho dňa toho ktorého mesiaca vopred k rukám matky detí XXXXX, pričom vyživovaciu povinnosť si neplní aj napriek tomu, že bol za takýto čin už odsúdený rozsudkom Okresného súdu Galanta sp. zn. 3T 91/2012 zo dňa 21. 09. 2012, právoplatným dňa 21. 09. 2012 a týmto konaním mu vznikol dlh na výživnom vo výške 886,22 Eur, 

lebo zanikla trestnosť činu

Odôvodnenie:
Uznesením vyšetrovateľa Okresného riaditeľstva PZ Šaľa, Odboru kriminálnej polície v Šali sp. zn. ORP-21/OEK-SA-2013 zo dňa 23. 01. 2013 bolo podľa § 199 ods. 1 Trestného poriadku začaté trestné stíhanie a súčasne bolo podľa 206  odsek 1  Trestného poriadku vznesené obvinenie XXXXX za prečin  zanedbania povinnej výživy podľa § 207 ods. 1, ods. 3 písm. c) Trestného zákona na tom skutkovom základe, ako je to uvedené vo výrokovej časti tohto uznesenia.

Obvinenie bolo vznesené na základe oznámenia poškodenej XXXXX, ktorá uviedla, že rozhodnutím Okresného súdu v Šali sp. zn. 5C/10/03 zo dňa 14. 04. 2003, právoplatný dňom 22. 05. 2003 bol XXXXX zaviazaný platiť výživné na dcéru XXXXX vo výške 1 600,- Sk (53,11 Eur) a na syna XXXXX vo výške 1 700,- Sk (56,43 Eur). XXXXX však neplatil výživné od októbra 2012 a tým mu vznikol nedoplatok na výživnom. 

Podľa rozsudku Okresného súdu v Šali  sp. zn. 5C/10/03-24 zo dňa 14. 04. 2003, právoplatný dňom 22. 05. 2003 bolo manželstvo XXXXX a XXXXX rozvedené. XXXXX bol zaviazaný platiť výživné na syna XXXXX (nar. 16. 03. 1993) sumu 1 700,- Sk a dcéru XXXXX (nar. 03. 03. 1996) sumu          1 600,- Sk, vždy do 15-teho dňa toho ktorého mesiaca. 

Rozsudkom Okresného súdu v Galante sp. zn. 3T/91/2012 zo dňa 21. 09. 2012, právoplatný dňom 21. 09. 2012 bol XXXXX odsúdený za prečin zanedbania povinnej výživy podľa § 207 ods. 1 Trestného zákona. Bol mu uložený podmienečný trest odňatia slobody na dobu 6 mesiacov; výkon trestu bol odložený na skúšobnú dobu 12 mesiacov.
	
Obvinený XXXXX sa k spáchaniu skutku priznal a uviedol, že si je vedomý, že výživné na deti neplatil od októbra 2012. Uviedol, že prišiel o zamestnanie a dlh na výživnom vznikol pre nedostatok finančných prostriedkov. Svoje konanie oľutoval.

Poškodená XXXXX vo svojom výsluchu dňa 29. 01. 2013 uviedla, že obvinený od mesiaca október 2012 neplatil výživné, ktoré mu bolo určené súdom. Tým mu vznikol dlh na výživnom vo výške 438,16 Eur. Trestný čin nemal trvalo nepriaznivé následky, deti núdzou netrpeli, avšak bez pomoci príbuzných - matky a sestry by to nezvládla.

Obvinený XXXXX bol predvolaný na konanie o dohode o vine a treste na deň 08. 07. 2013, kedy bola spísaná dohoda o vine a treste s tým, že dlh na výživnom dosiahol sumu 766,78 Eur. Na verejnom zasadnutí na Okresnom súde v Galante dňa 04. 10. 2013 predložil obvinený doklad o zaplatení dlhu na výživnom vo výške 700,- Eur. Preto bola vec vrátená do prípravného konania. 

Následne na základe výzvy prokurátorky predložil doklad o zaplatení výživného na sumu 80,- Eur zo dňa 23. 10. 2013 a doklad o zaplatení sumy 106,22 Eur zo dňa       25. 11. 2013. Tým je uhradené celé výživné až do mesiaca november 2013 vrátane.
            
Podľa ustanovenia § 86 odsek 1 písm. a) Trestného zákona trestnosť zanedbania povinnej výživy (§ 207) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Bolo preukázané, že obvinený XXXXX si svoju vyživovaciu povinnosť za obdobie od mesiaca október 2012 do súčasnosti uhradil  v celej výške, pričom trestný čin nemal trvalo nepriaznivé následky. Túto skutočnosť potvrdila aj poškodená XXXXX.

Pretože trestnosť činu s poukazom na ustanovenie § 86 odsek 1 písm. a) Trestného zákona zanikla, bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Jarmila Pastýriková
prokurátorka